Agnes Beckdal

Agnes Thelle Beckdal (født 27. september 1876 på Andøya ved Kristiansand, død 17. januar 1968 i Lakeland, Florida) var en norsk misjonær tilknyttet pinsebevegelsen. Sammen med Dagmar Gregersen (senere: Dagmar Engstrøm) var hun de første to misjonærene som ble utsendt fra den norske pinsebevegelsen. De reiste ut som pioner misjonærer til India i 1910. Dette skulle bli hennes virkefelt i over 40 år. Hun var også (sammen med Dagmar Gregersen) blant de første som brakte pinsevekkelsen til Danmark, Tyskland, Sveits, England. Hun ble gift med dansk misjonær Christian Beckdal.Hun er datter av Carl Thelle, sjøkaptein på et hvalkokeri. Han døde kort tid etter at Agnes ble født. 


== Pinsevekkelsen ==
På slutten av 1906 kom T.B. Barratt hjem fra en reise i Amerika. Han hadde opplevd pinsevekkelsen og hadde fått dåpen i Den hellige ånd. Pinsevekkelsen fra Amerika forplantet seg til Norge og Agnes fikk en veldig hunger etter å oppleve åndsdåpen. 


== Misjonsreisen i Europa ==
Pinsevekkelsen i Europa kom først til Norge og dette var årsak til at mange europeere reiste til Oslo for å oppleve denne vekkelsen. Under en privat samling hos pastor T.B. Barratt, ble han spurt om ikke noen av de norske som hadde opplevd åndsdåpen, kunne komme til Tyskland. Det ble bestemt at Dagmar og Agnes Thelle skulle dra; de dro på slutten av 1907 ut på en «misjonsreise» i Europa, blant annet til Danmark, Tyskland, Sveits, England og Skottland. De var blant annet med å bringe pinsevekkelsen og oppstarten av pinsebevegelsen til Tyskland. Det ble fornyelse og vekkelse i de lutherske forsamlingene. Mange fikk del i åndsdåpen. Dagmar var æresgjest da tysk pinsebevegelse hadde 70-årsjubileum i 1977.
De reiste i fem land på seks måneder, overalt var det fulle hus og vekkelse. I England fikk de være med da predikanten Smith Wigglesworth ble åndsdøpt. I Edinburgh i Skottland fortsatte mange å oppsøke møtene. Svigersønnen til William Booth, Arthur Booth-Clibborn, fikk høre om de norske kvinnene og vekkelsen i Edinburg. Han kom med en sterk lengsel og fikk oppleve åndsdåpen med tale i tunger. Tilbake i Norge besøkte de flere menigheter.


== India ==
Sammen med Dagmar Gregersen reiste hun den 4. mars 1910, ut som misjonærer i den norske pinsebevegelsen, til India. De skulle starte virksomhet i distriktet Banda, i det nordlige India, 600 km sørøst for New Delhi. Stedet hadde omtrent 1 million innbyggere.
Grunnen til at det ble Banda i India var en opplevelse i et bønnemøte i et privathjem i Oslo der en ung kvinne opplevde «å bli fylt» av Den hellige ånd. Hun ropte ut under profetisk inspirasjon over Dagmar Gregersen: «Dagmar, Dagmar, se jeg sender deg til det mørke stedet Banda.».Agnes og Christian Beckdal bodde sammen i Nanpara, India. I 1954, etter mer enn 40 år i India, flyttet de til Pinellas Park, USA. Hun tilbrakte sine siste dager på aldershjemmet Bethany Retirement Home i Lakeland, Florida. Agnes Beckdal ble 91 år.


== Referanser ==


== Litteratur ==
Halvorsen, Jan. 2009. Dagmar Engstrøm – trosforkynner og misjonær. Zoe kirken
Johansen, Oddvar; Hagen, Kjell; Nyen, Astrid Neema; Kolbjørnsrud, Paul og Filberg, Trond. 2010. I all verden. Pinsemisjon i 100 år. PYM 100 år 1910-2010 (jubileumsskrift) De norske pinsemenigheters ytremisjon (PYM).